“সংসদ নাটকের জায়গা নয়”, বিরোধীদের তোপ মোদির

ওয়েব ডেস্ক : সোমবার থেকে সংসদে শুরু হচ্ছে শীতকালীন অধিবেশন (Winter Session in Parliament)। কিন্তু তার আগে সংসদ ভবনের বাইরে দাঁড়িয়ে বিরোধীদের কড়া ভাষায় আক্রমণ করলেন প্রধানমন্ত্রী নরেন্দ্র মোদি (Narendra Modi)। তিনি জানান “যারা নাটক করতে চান, তারা করুক। কিন্তু সংসদ নাটকের জায়গা নয়, কাজের জায়গা। এখানে স্লোগান নয়, বরং নীতির উপরে জোর দিতে হবে।”

মূলত, শীতকালীন অধিবেশনে দিল্লি বিস্ফোরণ, এসআইআর (SIR), বিএলওদের আত্মহত্যার মতো ঘটনা নিয়ে সংসদ উত্তাল হতে পারে বলে মনে করছেন রাজনৈতিক বিশ্লেষকরা। তাই সংসদের ভিতরে পরিস্থিতি উত্তাল হওয়ার আগেই ‘রণংদেহি’ মূর্তি ধারণ করতে দেখা গেল প্রধানমন্ত্রীকে। এদিন মোদি আরও জানান, ‘এই অধিবেশনের মূলকেন্দ্র হওয়া উচিত, সংসদ দেশের জন্য কী ভাবছে এবং কী করতে চায়। বিরোধী দলগুলোকেও তাদের দায়িত্ব পালন করতে হবে। শক্তিশালী ও বাস্তব সমস্যা সামনে আনতে হবে। পরাজয়ের হতাশা কাটিয়ে উঠে দেশের উন্নয়ন এবং নীতি-ভিত্তিক কাজের দিকে মনোনিবেশ করা উচিত।’

আরও খবর : দেশজুড়ে বিমান পরিষেবায় স্বস্তি, সম্পন্ন হল সফটওয়্যার আপডেট!

এদিন প্রধানমন্ত্রী মুখে উঠে আসে বিহার নির্বাচনের কথাও। তিনি বলেন, বিহার নির্বাচনের (Bihar Election) ফলপ্রকাশের পর তো বেশ কিছুদিন কেটে গিয়েছে। কিন্তু বিরোধীরা এখনও শান্ত হতে পারেননি। তারা এখনও হার হজম করতে পারেননি। সঙ্গে তিনি বলেছেন, “মা-বোনদের অংশগ্রহণ বাড়ছে। এটি গণতন্ত্রের শক্তি। গণতন্ত্রের মধ্যে দেশে অর্থনৈতিক অগ্রগতিও বিশ্বের নজরে এসেছে। ভারত দেখিয়ে দিয়েছে যে, গণতন্ত্র দিয়ে ফল পাওয়া যায়।”

প্রধানমন্ত্রী এদিন বিরোধীদের স্পষ্ট বার্তা দিয়ে বলেন, সংসদ যেন রা-ঝগড়ার জায়গা না হয়ে ওঠে। তিনি বিরোধীদের উদ্দেশে নেতিবাচক বিষয়গুলি কমিয়ে দেশ গঠনের লক্ষ্যে জোর দেওয়ার কথা বলেন। তিনি আরও জানান দেশ গড়ার জন্য ইতিবাচক মানসিকতার দরকার।